**Notă informativă**

**la proiectul hotărîrii Guvernului „Cu privire la aprobarea proiectului de decret al Preşedintelui Republicii Moldova privind abrogarea Decretului Președintelui Republicii Moldova nr.1967-III din 30 iulie 2004”**

**Condițiile ce au impus elaborarea proiectului și finalitățile urmărite**

Unul dintre obiectivele prioritare asumate de către Guvern, expuse în Programul de activitate al acestuia pe anii 2016-2018, rezidă în implementarea reformei administrației publice.

Pentru realizarea acestui obiectiv, prin Hotărîrea Guvernului nr. 911 din 25 iulie 2016 a fost aprobată Strategia privind reforma administrației publice pentru anii 2016-2020, iar prin Hotărîrea Guvernului nr. 1351 din 15 decembrie 2016 a fost aprobat Planul de acțiuni pe anii 2016-2018 pentru implementarea acestei Strategii.

Drept deziderat stabilit în Strategia citată, menţionăm revizuirea şi ajustarea cadrului normativ prin prisma implementării principiilor europene de administrare, consolidare a responsabilității autorităților administrației publice prin îmbunătățirea gestionării acestora și asigurarea prestării serviciilor publice de calitate.

Întru realizarea acestor deziderate, precum şi raționalizarea structurii administrației publice centrale, bazată pe prioritățile de dezvoltare social-economică și angajamentele asumate în demersul de integrare europeană, a fost inițiată elaborarea prezentului proiect de act normativ.

Proiectul a fost elaborat de către Centrul de Implementare a Reformelor, în coordonare cu Cancelaria de Stat.

**Principalele prevederi ale proiectului și evidențierea elementelor noi**

Potrivit proiectului se dispune aprobarea proiectului de decret al Preşedintelui Republicii Moldova privind abrogarea Decretului Președintelui Republicii Moldova nr.1967-III din 30 iulie 2004c „Privind înființarea Centrului Naţional de Perfecţionare a Cadrelor din Industria Turismului.”

Menţionăm că, prezentul proiect este conex proiectului Hotărîrii Guvernului „Cu privire la organizarea și funcționarea Agenției de Investiții”, potrivit căruia se dispune reorganizarea prin transformare a Organizației de Atragere a Investiţiilor şi Promovare a Exportului din Moldova, instituție publică, nonprofit, în care Ministerul Economiei are calitatea de fondator, în Agenția de Investiţii, instituție publică fondată de Guvern.

La fel, se dispune că, Agenția Turismului, autoritate administrativă centrală subordonată Guvernului, se reorganizează prin fuziune (absorbție) cu Agenția de Investiţii, cu trecerea drepturilor şi obligațiilor persoanei juridice absorbite la persoana juridică absorbantă.

**Cu referire la reorganizarea Agenţiei Turismului menţionăm următoarele:**

1. Elaborarea politicilor statului în domeniul economiei, din care face parte şi domeniul turismului, este o funcţie atribuită deja Ministerului Economiei şi Infrastructurii, prin intermediul Regulamentului cu privire la organizarea şi funcţionarea Ministerului Economiei şi Infrastructurii, aprobat prin Hotărîrea Guvernului nr.690/2017.

Astfel, activitatea în domeniul respectiv va fi asigurată prin intermediul Direcției politici economice şi mediul de afaceri, din carul MEI.

Evocăm în context, că de către CIR a fost inițiată elaborarea proiectului Legii pentru modificarea Legii nr. 352/2006 cu privire la organizarea şi desfăşurarea activităţii turistice în Republica Moldova, potrivit căruia funcţia de elaborare a politicilor în domeniul turismului se propune a fi transferată de la Ministerul Educației, Culturii şi Cercetării către Ministerul Economiei şi Infrastructurii.

Menţionăm că, Legea nr. 352/2006 a fost amendată prin intermediul Legii nr.185 din 21 septembrie 2017 pentru modificarea şi completarea unor acte legislative, în contextul reformei controalelor şi a actelor permisive.

Astfel, conform completărilor operate în art.8 alin.(4) al Legii nr. 352/2006 *„(4) Controlul calităţii serviciilor turistice prestate se efectuează de către Agenţia pentru Protecţia Consumatorilor şi Supravegherea Pieţei în conformitate cu prevederile Legii nr. 131/2012 privind controlul de stat asupra activităţii de întreprinzător, în baza petiţiilor şi a sesizărilor consumatorilor privind calitatea nesatisfăcătoare a serviciilor turistice prestate.”*

De altfel, domeniul supravegherii conformității serviciilor turistice a fost atribuit Agenţiei pentru Protecția Consumatorilor şi Supravegherea Pieţei anterior, prin intermediul Legii pentru modificarea şi completarea unor acte legislative nr. 230  din  23.09.2016.

La fel, conform Legii nr.185 din 21 septembrie 2017 pentru modificarea şi completarea unor acte legislative, activitatea în domeniul turismului nu va mai constitui o activitate licențiată.

În ceea ce vizează actuala funcţie a Agenţiei Turismului privind pregătirea profesională şi perfecţionarea continuă a cadrelor din industria turismului evocăm că, această funcţie este asigurată cu succes de către mediul academic al R.M.

În context, se consideră judicioasă abrogarea Decretului Președintelui Republicii Moldova nr.1967-III din 30.07.2004 privind înființarea Centrului National de Perfecţionare a Cadrelor din Industria Turismului. Consecutiv, se impune modificarea Legii nr. 352/2006, ceea ce se realizează prin intermediul proiectului de lege, elaborat de către CIR şi aflat în procedură de avizare.

În acest sens evocăm că, prin intermediul Legii nr.185 din 21 septembrie 2017 pentru modificarea şi completarea unor acte legislative, agenţii economici care solicită clasificarea structurii de primire turistică nu mai sunt obligați să prezinte copia de pe certificatul de absolvire a cursurilor de perfecţionare profesională din cadrul Centrului Naţional de Perfecţionare a Cadrelor din Industria Turismului sau din cadrul altor instituţii în domeniu acreditate în condiţiile legii ci *o copie a diplomei de studii superioare de licență/masterat în domeniul turismului sau o copie a certificatului de absolvire a cursurilor de perfecționare profesională.”*

**Descrierea gradului de compatibilitate a prevederilor proiectului cu legislația Uniunii Europene**

Prezentul proiect de act normativ nu contravine legislației Uniunii Europene.

**Fundamentarea economico-financiară**

Aprobarea prezentului proiect de act normativ nu implică cheltuieli bugetare, în virtutea faptului că, Centrul Naţional de Perfecţionare a Cadrelor din Industria Turismului își desfăşoară activitatea pe principii de autogestiune şi autofinanțare.

**Iurie CIOCAN,**

**Director**

**Centrul de implementare a Reformelor**